
โครงการจัดตั้ง OSCC ศูนย์ช่วยเหลือสังคม องค์การบริหารส่วนตำบลลำพะยา
องค์การบริหารส่วนตำบลลำพะยา อำเภอเมืองยะลา  จังหวัดยะลา  จัดตั้งศูนย์ช่วยเหลือสังคม OSCC  ในการให้การช่วยเหลือเด็ก สตรี ผู้สูงอายุ และคนพิการที่ประสบปัญหาทางสังคม ภายใต้แนวคิด “การบูรณาการช่วยเหลือกลุ่มเป้าหมายที่ประสบปัญหา เพื่อสร้างความเสมอภาค และเท่าเทียมกันในสังคม”
นายทนง  ไหมเหลือง  นายกองค์การบริหารส่วนตำบลลำพะยา อำเภอเมืองยะลา  จังหวัดยะลา  กล่าวว่า องค์การบริหารส่วนตำบลลำพะยา โดยกองสวัสดิการสังคมได้จัดตั้งศูนย์ช่วยเหลือสังคม OSCC กลุ่มเป้าหมาย ที่ให้การช่วยเหลือ ได้แก่ เด็ก และคนพิการ ที่ประสบปัญหา 4 ปัญหาหลัก ได้แก่ การตั้งครรภ์ไม่พร้อม, การค้ามนุษย์, แรงงานเด็ก, การใช้ความรุนแรงต่อเด็ก สตรี ผู้สูงอายุ และคนพิการ  ในการให้การช่วยเหลือเด็ก สตรี ผู้สูงอายุ และคนพิการที่ประสบปัญหาทางสังคม ภายใต้แนวคิด “การบูรณาการช่วยเหลือกลุ่มเป้าหมายที่ประสบปัญหา เพื่อสร้างความเสมอภาค และเท่าเทียมกันในสังคม” โดยบูรณาการการดำเนินงานทุกภาคส่วนให้เป็นระบบเดียวกัน เกิดการเชื่อมต่อบริการที่ชัดเจน และไม่เกิดช่องว่างในระบบบริการ โดยยึดผู้ประสบปัญหาเป็นศูนย์กลาง และมีกระบวนการขั้นตอนปฏิบัติตั้งแต่การรับแจ้งเหตุ/เบาะแส การคัดกรองเพื่อระบุปัญหา การประสานส่งต่อหน่วยงานที่รับผิดชอบการให้บริการในแต่ละขั้นจนถึงการติดตามและรายงานผล ทั้งนี้ เพื่อให้ผู้ประสบปัญหาได้รับการช่วยเหลืออย่างรวดเร็ว ทันสถานการณ์ และครบวงจรสามารถกลับไปใช้ชีวิตอยู่ในครอบครัวและสังคมได้อย่างปกติสุข
ทั้งนี้ ประชาชนสามารถแจ้งประเด็นปัญหาและรับทราบข้อมูลข่าวสารการดำเนินงาน “OSCC ศูนย์ช่วยเหลือสังคม”  เพิ่มเติมได้ที่กองสวัสดิการสังคม องค์การบริหารส่วนตำบลลำพะยา หมายเลขโทรศัพท์ 0-7325-2626, 0-7327-6227  ในวันและเวลาราชการ

เรื่อง การจัดตั้งศูนย์ช่วยเหลือสังคม OSCC องค์การบริหารส่วนตำบลลำพะยา  
.............................................
ด้วยองค์การบริหารส่วนตำบลลำพะยา ได้รับมอบนโยบาย ในการที่จะให้ทุกภาคส่วน    บูรณาการ การทำงานจัดหาช่องทางการให้บริการประชาชนที่รวดเร็ว ทั่วถึง และมีประสิทธิภาพ เพื่อแก้ไขปัญหาความเดือดร้อนของประชาชนใน 4 ประเด็นปัญหาประกอบด้วย การตั้งครรภ์ไม่พร้อม (คุณแม่วัยใส) การค้ามนุษย์ การใช้แรงงานเด็กและการใช้ความรุนแรงต่อเด็ก สตรี ผู้สูงอายุ และคนพิการ ซึ่งเป็นการให้บริการโดยความร่วมมือของหน่วยงานภาครัฐและเอกชนที่เกี่ยวข้องกับ 4 ประเด็นปัญหา โดยกำหนดให้หน่วยงานภาครัฐเป็นเจ้าภาพหลักรับผิดชอบ ดังนี้
1. การตั้งครรภ์ไม่พร้อม (คุณแม่วัยใส) โดยกระทรวงสาธารณสุข
2. การค้ามนุษย์ โดยสำนักงานตำรวจแห่งชาติ
3. การใช้แรงงานเด็ก โดยกระทรวงแรงงาน
4. การใช้ความรุนแรงต่อเด็ก สตรี ผู้สูงอายุ และคนพิการ โดยกระทรวงการพัฒนาสังคมและความมั่นคงของมนุษย์

ดังนั้นเพื่อให้การดำเนินการตามกระบวนงาน OSCC ศูนย์ช่วยเหลือสังคม ตามนโยบายของรัฐบาลเป็นไปด้วยความเรียบร้อย บรรลุตามวัตถุประสงค์ องค์การบริหารส่วนตำบลลำพะยา จึงได้จัดตั้งศูนย์ช่วยเหลือสังคม OSCC องค์การบริหารส่วนตำบลลำพะยาขึ้น ณ ที่ทำการองค์การบริหารส่วนตำบลลำพะยา หมู่ที่ 4 ตำบลลำพะยา อำเภอเมืองยะลา จังหวัดยะลา โดยศูนย์จะมีหน้าที่ดังต่อไปนี้
1. รับแจ้งเหตุ/เบาะแส ตรวจสอบข้อมูลการแจ้งเหตุ
2. รวบรวมข้อมูลเบื้องต้น ซึ่งได้จากการรับแจ้งเหตุเบาะแส เช่น ข้อมูลผู้ประสบปัญหาสถานการณ์ สถานที่เกิดเหตุ เป็นต้น
3. คัดกรอง วิเคราะห์เบื้องต้นตามประเด็นปัญญา ได้แก่ การตั้งครรภ์ไม่พร้อม การค้ามนุษย์ แรงงานเด็ก และการกระทำความรุนแรงต่อเด็ก สตรี ผู้สูงอายุ และคนพิการ
4. บันทึกข้อมูลลงระบบ OSCC Application
5. ส่งต่อไปยังหน่วยงานเจ้าภาพหลัก/หน่วยบริการตามประเด็นปัญหา

ทั้งนี้ผู้ที่ประสบปัญหา หรือรับทราบเบาะแสดังกล่าว สามารถแจ้งข้อมูลมายังศูนย์ฯ ได้ด้วยตนเอง หรือทางหมายเลขโทรศัพท์ 0-7327-6227 โดยทางศูนย์ฯ จะจัดส่งเจ้าหน้าที่ลงพื้นที่ตรวจสอบข้อเท็จจริงและดำเนินการในส่วนที่เดี่ยวข้องต่อไป

		จึงประกาศมาเพื่อทราบโดยทั่วกัน

